Együttes fellépés

(1996. március 4.),

amelyet a Tanács az Európai Unióról szóló szerződés K.3. cikke alapján fogadott el a repülőtéri tranzitra vonatkozó szabályokról

(96/197/IB)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak K.3. cikke (2) bekezdésének b) pontjára,

tekintettel a Francia Köztársaság 1995. február 23-i kezdeményezésére,

mivel a harmadik országok állampolgárainak a tagállamok területére való beutazására és az azon belüli mozgására vonatkozó feltételek meghatározása, illetve a harmadik országok állampolgárainak illegális bevándorlása elleni küzdelem a szerződés K.1. cikke (3) bekezdésének a) és c) pontja alapján közös érdekű ügy;

mivel a légi közlekedés – különösen, ha a repülőtéri tranzit során beutazási kérelmet nyújtanak be vagy tényleges beutazás történik – fontos eszköze a tagállamok területére jogellenes letelepedés céljából történő behatolásnak; mivel keresni kell e beutazási útvonalak ellenőrzése javításának lehetőségét;

mivel a nemzetközi polgári repülésről szóló Chicagói Egyezmény 9. melléklete lefekteti a repülőterek nemzetközi területein való szabad átutazás elvét; mivel mindazonáltal az államok a Nemzetközi Polgári Repülési Szervezet (ICAO) értesítésével eltérhetnek ettől az általános elvtől és repülőtéri tranzitvízumot követelhetnek meg; mivel a légi közlekedés fejlődése szükségtelen fékezésének elkerülése érdekében ezt a lehetőséget – amennyire csak lehetséges – korlátozni kell;

mivel a tagállamok politikáinak e téren történő összehangolása megfelel a biztonságra és az illegális bevándorlás ellenőrzésére vonatkozó céloknak és egyúttal a tagállamok légitársaságai és repülőterei versenyfeltételeinek összehangolásához is hozzájárul;

mivel ez a kérdés nem érinti a tagállamok külső határainak átlépéséhez szükséges vízumokat, és ezért nem tartozik az Európai Közösséget létrehozó szerződés 100c. cikke (1) bekezdésének hatálya alá; mivel ez mindazonáltal közös érdekű ügy és eredményesebben kezelhető együttes fellépés keretében;

mivel azon tagállamok számára, amelyeknek nincsenek repülőtéri vízummal kapcsolatos szabályai, elegendő időt kell biztosítani e szabályok bevezetésére,

ELFOGADTA EZT AZ EGYÜTTES FELLÉPÉST:

1. cikk

Ezen együttes fellépés alkalmazásában a "repülőtéri tranzitvízum (RTV)" olyan engedély, amelyre a nemzetközi polgári repülésről szóló Chicagói Egyezmény 9. mellékletében meghatározott szabad átutazás elve alóli kivételként egyes harmadik országok állampolgárainak szükségük van a tagállamok repülőtereinek nemzetközi területein történő átutazáshoz.

2. cikk

(1) A repülőtéri tranzitvízumot a tagállamok konzuli szolgálatai állítják ki.

(2) A repülőtéri tranzitvízumok kiállításának feltételeit az egyes tagállamok határozzák meg a Tanács által elfogadott, a vízumkérelmek megvizsgálására és a vízumok kiadására vonatkozó kritériumokra is figyelemmel.

A konzuli szolgálatoknak minden esetben meg kell győződniük arról, hogy nem áll fenn biztonsági kockázat vagy az illegális bevándorlás veszélye. Mindenekelőtt arról kell meggyőződniük, hogy a repülőtéri tranzitvízum iránti kérelem indokolt-e a kérelmező által benyújtott okmányok alapján, valamint arról, hogy ezek az okmányok a lehető legnagyobb mértékben garantálják-e a végső célországba történő beutazást, különös tekintettel az ezt megkövetelő országokba való beutazásra jogosító vízum bemutatására.

(3) A vízumok egységes formátumának meghatározásáról szóló, 1995. május 29-i 1683/95/EK tanácsi rendelet [1] hatálybalépésétől kezdődően a tagállamok a fenti rendelet szerinti egységes vízumformátumnak megfelelő repülőtéri tranzitvízumokat állítanak ki.

3. cikk

Minden tagállam repülőtéri tranzitvízumot követel meg az ezen együttes fellépés közös listáján szereplő harmadik országok azon állampolgáraitól, akik a területén találhatórepülőterek nemzetközi zónáin való átutazásukkor még nem rendelkeznek a kérdéses tagállamra vonatkozó beutazóvízummal vagy tranzitvízummal.

4. cikk

A tagállamok kivételeket biztosíthatnak az ezen együttes fellépés közös listáján szereplő harmadik országok állampolgárai számára a repülőtéri tranzitvízum-kötelezettség alól, különösen az alábbiak esetében:

- repülőgépek és hajók személyzetének tagjai,

- diplomata-, hivatalos vagy szolgálati útlevelek birtokosai,

- egy tagállam által kiadott tartózkodási engedélyek vagy azzal egyenértékű okmányok birtokosai,

- valamely tagállam vagy az Európai Gazdasági Térségről szóló megállapodásban részes államok által kiállított vízumok birtokosai.

5. cikk

Minden tagállam meghatározza, hogy előír-e repülőtéri tranzitvízumot az olyan országok állampolgárai számára, amelyek nem szerepelnek a mellékletben található közös listán.

6. cikk

Minden tagállam maga határozza meg a repülőtéri tranzitra vonatkozó szabályokat a hontalan jogállású és az elismert menekült jogállású személyek vonatkozásában.

7. cikk

Minden tagállam az ezen együttes fellépés hatálybalépésétől számított tíz munkanapon belül értesíti a többi tagállamot és a Tanács Főtitkárságát azokról az intézkedésekről, amelyeket a 4., az 5. és a 6. cikk alkalmazása érdekében tett. Ezeket az intézkedéseket tájékoztatási célból a Hivatalos Lapban közzéteszik.

8. cikk

A Tanács elnöke minden évben jelentést készít a repülőtéri tranzitra vonatkozó szabályok Európai Unión belüli összehangolásáról.

A Tanács megvizsgál minden javaslatot, amely a mellékletben szereplő közös lista módosítására vonatkozik.

9. cikk

Ez az együttes fellépés nem gátolja az egyes tagállamok között a repülőtéri tranzittal kapcsolatos szorosabb, a mellékletben szereplő közös listán túlmenő harmonizációt.

10. cikk

Ez az együttes fellépés a Hivatalos Lapban való kihirdetését követő hatodik hónap első napján lép hatályba.

Dánia, Finnország és Svédország esetében azonban a Hivatalos Lapban való kihirdetését követő tizennyolcadik hónap első napján lép hatályba.

Kelt Brüsszelben, 1996. március 4-én.

a Tanács részéről

az elnök

P. Baratta

[1] HL L 164., 1995.7.14., 1. o.

--------------------------------------------------

MELLÉKLET

Afganisztán

Etiópia

Eritrea

Ghána

Irak

Irán

Nigéria

Szomália

Sri Lanka

Zaire

--------------------------------------------------